Kemelut 1,009 bekas ahli MCA masuk Keadilan -- Kemukakan bukti senarai nama - Chiek Tuan
12 Januari, 2006
Utusan Malaysia

BUKIT MERTAJAM 11 Jan. - Ketua MCA Bahagian Bukit Mertajam, Lau Chiek Tuan mencabar bekas ketua bahagian itu, Tony Peh Choon Peng supaya mengemukakan nama 1,009 bekas ahli parti bahagian itu yang didakwa menyertai Parti Keadilan Rakyat setelah kecewa dengan kepimpinan parti.

Menurut beliau, Choon Peng perlu telus dalam perkara ini dan membuktikan bahawa beliau tidak `bercakap kosong' dengan mengemukakan nama bekas ahli yang dikatakan menyertai Keadilan.

``Kalau dia berani bagi, kita minta dia tunjuk bukti supaya kita boleh siasat. Kita ada cara untuk siasat dakwaannya itu,'' katanya ketika diminta mengulas laporan sejumlah 1,009 bekas anggota MCA Pulau Pinang diketuai Choon Peng menyertai parti Keadilan Isnin lepas kerana `kecewa' dengan kepimpinan parti itu.

Menurut Chiek Tuan, daripada pemantauan pihaknya, hanya 40 hingga 50 ahli MCA yang bersimpati dengan Choon Peng hadir pada Majlis Makan Malam Bersama Pemimpin Keadilan pada malam Isnin lepas.

Bagaimanapun, katanya, tindakan mereka menghadiri jamuan itu tidak bermakna mereka keluar dari MCA kerana sehingga kini pihaknya tidak menerima sebarang notis daripada ahli berkenaan untuk meninggalkan parti.

Malah, katanya, sehingga kini MCA negeri tidak menerima sebarang notis daripada mana-mana ahli untuk keluar daripada parti.

Jelasnya, sepanjang tahun lepas, hanya tiga orang ahli MCA Bukit Mertajam termasuk Choon Peng hilang keahlian kerana melanggar disiplin parti manakala tujuh lagi dipecat kerana membawa parti ke mahkamah.

``Selain mereka, ahli lain tidak ada yang menyebut untuk keluar daripada parti,'' jelasnya sambil menambah tindakan Choon Peng memberi imej yang kurang baik kepada MCA kerana menggambarkan berlaku masalah dalam parti itu.

Sumber: http://www.utusan.com.my/utusan/content.asp?y=2006&dt=0112&pub=Utusan_Malaysia&sec=Politik&pg=po_03.htm